b'\n_START_ARTICLE_\nDu\xc5\xa1ljivec\n_START_PARAGRAPH_\nDu\xc5\xa1ljivci so vrsta bojnih strupov, ki delujejo na organizem preko dihalnih poti. Povzro\xc4\x8dajo edem plju\xc4\x8d (nabiranje teko\xc4\x8dine v plju\xc4\x8dih) in v kon\xc4\x8dni fazi zastrupitve izpostavljene osebe obi\xc4\x8dajno privedejo do zadu\xc5\xa1itve, po \xc4\x8demer so dobili tudi ime. So ve\xc4\x8dinoma kratkotrajni bojni strupi, ki se uporabljajo pri napadu. V primerjavi z \xc5\xbeiv\xc4\x8dnimi bojnimi strupi in mehurjevci je toksi\xc4\x8dnost du\xc5\xa1ljivcev znatno ni\xc5\xbeja, vendar pa se zaradi ve\xc4\x8dje te\xc5\xbee par dolgo \xc4\x8dasa zadr\xc5\xbeujejo v rovih, dolinah in gozdovih ter tako predstavljajo veliko nevarnost za ljudi. Du\xc5\xa1ljivci so bili v prvi svetovni vojni, do uporabe iperita, glavno kemi\xc4\x8dno oro\xc5\xbeje. Sintetiziranih je bilo okoli 100.000 ton du\xc5\xa1ljivcev. Simptomi, ki se pojavijo pri zastrupitvi z du\xc5\xa1ljivci so: solzenje, slabost, bruhanje, ka\xc5\xa1ljanje, du\xc5\xa1enje, ti\xc5\xa1\xc4\x8danje v prsih, padec krvnega tlaka idr.'